വിവരശേഖരണത്തിലെ ന്യൂനതകള് പരിഹരിക്കാന് ജില്ലാ കളക്ടറുടെ നിര്ദേശം പത്തനംതിട്ട: ഏഴാമത് സാമ്ബത്തിക സെന്സസിന്റെ ഭാഗമായി ശേഖരിച്ച പ്രാഥമിക വിവരങ്ങളിലെ ന്യൂനതകള് പരിഹരിക്കണമെന്ന് ജില്ലാ കളക്ടര് ഡോ. ദിവ്യ എസ്. അയ്യര് നിര്ദേശിച്ചു. ഓണ്ലൈനായി ചേര്ന്ന ഏഴാമത് സാമ്ബത്തിക സെന്സസ് ജില്ലാതല ഏകോപനസമിതി യോഗത്തില് അധ്യക്ഷത വഹിച്ചു സംസാരിക്കുകയായിരുന്നു ജില്ലാ കളക്ടര്. ശേഖരിച്ച ഡേറ്റയിലെ ന്യൂനതകള് പരിശോധിച്ച് ആവശ്യമായ തിരുത്തലുകള് വരുത്തുന്നതിനു സംസ്ഥാനതല കമ്മിറ്റിക്ക് ശുപാര്ശ ചെയ്യും. ഇതിനായി അപാകതകള് പരിഹരിച്ചു നല്കാന് വിവരശേഖരണം നടത്തിയ സിഎസ്സിക്ക് കളക്ടര് നിര്ദേശം നല്കി. ഏഴാമത് സാമ്ബത്തിക സെന്സസ് ആറാമത് സാമ്ബത്തിക സെന്സസ് ഡേറ്റയുമായി താരതമ്യം ചെയ്യുമ്ബോള് ഗാര്ഹിക വ്യവസായ സംരംഭങ്ങളില് വസ്തുനിഷ്ടമായ വര്ധനയും കാണുന്നില്ല. മറ്റു വിഭാഗത്തില് ആരാധനാലയങ്ങള്, കുരിശടികള്, കാണിക്ക വഞ്ചികള്, താമസമില്ലാതെയും ഒന്നിനും ഉപയോഗിക്കാതെയും കിടക്കുന്ന കെട്ടിടങ്ങള് തുടങ്ങിയവയിലും കുറവുണ്ട്. വ്യവസായിക, വാണിജ്യ സംരംഭങ്ങള് നടത്തുന്ന കെട്ടിടങ്ങളിലും മറ്റു വിഭാഗങ്ങളിലും വലിയ കുറവും കാണിക്കുന്നുണ്ട്. സര്ക്കാര് പദ്ധതികളുടെയും നയരൂപീകരണത്തിന്റെയും അടിസ്ഥാനം സാമ്ബത്തിക സെന്സസ് ഡേറ്റ ആയതിനാല് വിവരശേഖരണം കുറ്റമറ്റതാണെന്ന് ഉറപ്പാക്കണമെന്നും ജില്ലാ കളക്ടര് പറഞ്ഞു. സാമ്ബത്തിക സ്ഥിതി വിവര കണക്ക് ഡെപ്യുട്ടി ഡയറക്ടര് പി.കെ. ശാലിനി വിഷയാവതര ണം നടത്തി. വിവിധ വകുപ്പ് ഉദ്യോഗസ്ഥര് യോഗത്തില് പങ്കെടുത്തു.